Izvor: Ilustracija, N1

Strast, želja, vrijedne ruke deset volontera i pola godine bili su dovoljni da od derutnog prostora nastane Muzej automobila vrijedan milijun kuna. Automobili stari i do sto godina zajedno su vrijedni 30 milijuna kuna, no ovu lokaciju mogli bi zamijeniti nekom drugom. Muzeju automobila Ferdinand Budicki zbog nagomilanih dugova prijeti zatvaranje.

"Račun je blokiran i ako tome pridodamo da je 2016. godine odlukom ministra Hasanbegovića ukinuto financiranje s razine Ministarstva kulture, mi smo ovog trenutka dovedeni pred samouništenje, nemamo pomoć Ministarstva ni države, a sami ne možemo zarađivati, a snosimo društvenu odgovornost - zaprimamo djecu i učeničke grupe", kaže Valentino Valjak, osnivač Muzeja automobila Ferdinand Budicki.

Sada kada je i ta mala pomoć nadležnih ukinuta, Muzej raspolaže s nula kuna. Za njihov problem, oni koji mogu pomoći ne žele čuti, a vjerni maleni posjetitelji to čine onime što imaju - osmijehom i lijepom riječju.

"Meni se ovaj muzej jako svidio, i meni su svi auti lijepi i odlični. Ne znam koji bi odabrala da mi je ljepši", kaže Sara, učenica drugog razreda.

"Želim vam reći koji mi je najbolji auto, svi koji izgledaju baš umjetničko i kreativno. Najljepši su mi oni stari", kaže Mihael, učenik drugog razreda.

Posjetitelja, za razliku od novca, ne nedostaje. Iako nedavno otvoren, Muzej automobila ruši rekorde u broju dolazaka.

"Muzej automobila vrlo brzo se profilirao u jedan kulturni fenomen, na Noći muzeja imali smo 10 do 15 tisuća ljudi gdje smo u konkurenciji od 240 gradskih i državnih prostora uvijek bili među 2 - 3 najposjećenija", kaže Valjak.

Sve provedene građevinske radove Grad nije priznao.

"Početkom drugog mjeseca imali smo razgovor s gradonačelnikom gdje nam je rečeno da Gradu Zagrebu nije potreban Muzej automobila. Platite račune ili će biti pokrenut postupak za iseljenje", dodaje Valjak.

U posljednje četiri godine Muzej automobila Ferdinand Budicki vjerno čuva primjerke automobila iz različitih dijelova hrvatske povijesti. Ford T upravo je jedan od tih primjeraka star gotovo sto godina. Uz njega se ovdje nalazi i 100 drugih očuvanih automobila. Iako redovito oduševljava školarce koji ovdje dolaze na izlete, ako se financijska situacija ne popravi, Muzej bi mogao zatvoriti svoja vrata.

Pogledajte prilog.

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter |Facebook | Instagram.